Artist- Omprakash Amritanshu
" आपन खोढ़िया बाहारऽ, ये अनजानु बाबा आवत बाड़े दुल्हा – दामाद। आहो आवत बाड़ें दुल्हा – दामाद। बईठे के मांगेलें सोफा -गलईचा लड़ने को माँगे मैदान। आहो लड़ने को माँगे मैदान।…
आपन खोढ़िया बाहारऽ, ये अनजानु चाचा आवत बाड़े दुल्हा – दामाद। आहो आवत बाड़ें दुल्हा – दामाद। खाए के मांगेलें पूड़ी-कचौड़ी लड़ने को माँगे मैदान। आहो लड़ने को माँगे मैदान ..."
वीर रस के ई गीत भोजपुरी के पारम्परिक गीत हउए। एह गीत में लड़की आपन बाबा यानी पिता – चाचा से कह रहल बाड़ी कि आपन खोढ़िया यानी दूआर के आगे बईठे-ऊठे के जगह के बहार द यानी साफ़ – सुथरा कर द। बारात लेके दुल्हा – दामाद आवत बाड़न । दुआरे बारात लागे के घड़ी एह गीत के ख़ूब सूनल जाला।
केहू कहत राय बहादूर, केहू कहत शेक्सपियर
चल रे ! चल – चल जल्दी से चल ' घोड़दउड़ ' हो रहल बा। चल- चल – चल देखल जाव । पहिले वरपक्ष जब समियाना से बारात लेके चलत रहे तब गाँव के बहरी 'घोड़दउड़' होखत रहे। 'घोड़दउड़' देखे ख़ातिर गाँव के लईका – बुज़ुर्ग सभे जूट जात रहे। जेकरा बारात में जेतना घोड़ा – हाथी आ ऊँट आवत रहे ओकरा के ओतने दबंग आ सम्मानित आदमी मानल जात रहे। पहिले के बारात दिनअक्षते लागत रहे यानी किरिन डूबे से पहिले।
बारात दूआर पर आ गईल। टोला – मोहल्ला के लईकी-मेहररू लोग कोठा (छत) पर से बारात देखे ख़ातिर एक-दूसरा के देह पर लदाइल बाड़ी स। गीत गवनी मेहरारू – लईकी गीत गा -गा के बारात के स्वागत कर रहल बाड़ी लोग। लाउड स्पीकर के आवाज़ ख़ूब टंच बा। लाउड स्पीकर बिना थकले लगातार पारम्परिक गीतन के मिठास कान में घोलत बा—
बाबा समधी मिलन रऊआ जाईं। बेटी समधी मिलन कईसे होला ? बाबा पान – कसईली पियर धोती, बाबा समधी मिलन अइसे होला। पापा समधी मिलन रऊआ जाईं । बेटी समधी मिलन कईसे होला ? पापा फूलवा के माला चंदन टिका पापा समधी मिलन अइसे होला……..
केतना सुनर गीत के भाव । बाप – बेटी के संवाद में अतिथि सत्कार आ भोजपुरी संस्कार के भाव में बोथाइल गीत।
एक देने दुआरे बारात ख़ूब धूम – धाम से लाग रहल बा । ओने बैण्ड पार्टी में नाचत लवंडा के नाच अगले झूण्ड बनवले बा । नवही लोग लवंडा के नाच देके में मस्त बा । ओही में केहू रोपेया भी लूटावत बा। फिर हमार धेयान लाउड स्पीकर देने गइल।एगो आउरी गीत के सुनर भाव कान में गूंजल…….
हथिया – हथिया शोर कइले गदहो ना ले अइले रे । तोरा बहिन के सोटा मारो नामावा हँसवले रे ।
मधुर – मधुर भाव में लपेटाईल समधी के गारी सुनेके मिलल। पारम्परिक गीतन के बहुत बड़ा ख़ासियत बा कि एकराके बिना कवनो साज – बाज़ के समूह में गावल जाला।
दुआर पूजाई हो रहल बा। कन्या के पिता वर के पूजा कर रहल बाड़न। पंडित जी मंतर पढ़-पढ़ के पान के पत्ता, सोपाड़ी, अक्षत से पूजा करवा रहल बाड़न। सभे दुल्हा के ऊपर अक्षत फेंक – फेंक के आशीर्वाद देता। मिसिरी घोरल गीत के बोल तनी रउओ सुन लिहीं—-
हरियर बाँसावा कटईह ये अनजानु पापा दुअरे लगईह दुअरगेट । ये लाला बाजन बाजत आवेलें अनजानु दूल्हा अटकल मऊरिया के झोंझ । ये लाला तनी ऐसा दिआवा देखाईं ये अनजानु सुभवा अटकल मऊरिया के झोझं । ये लाला कईसे के दिआवा देखाईं ये अनजानु दुल्हा एहिजे बाड़न बाबा लोग हमार । ये लाला…….
पारम्परिक विआह गीतन के मीठ फुहार केहू के भी रोम – रोम भीगावे में सक्षम बा। हई देखीं एगो आउरी गीत के सुनर भाव। कन्या आपन पिता से का कहत बाड़ी—
बढ़नी के सिकिया तुहूँ लेलऽ ये अनजानु बाबा बहारी देहूँ दुआरा दालान । ये लाला बाजन बाजत आवेलें अनजानु दुल्हा केकर गमके दुआर । ये लाला आपन मड़ईया में से बोलेलें अनजानु बाबा हमरे त गमके दुआर । ये लाला आतना बचनिया जब सुनेली अनजानु सुभवा हाथवा के पनिया लिहले ठाढ़ । ये लाला पीहीं ना लिहीं प्रभु हाथवा के पनिया हो घामवा से होखीं ना आराम । ये लाला
एह गीत के भाव स्वच्छ भारत – स्वच्छ गाँव – दुआर आ अतिथि सत्कार से जुड़ल बा । भोजपुरी कला संस्कृति के सबसे अहम धरोहर बा पारम्परिक विआह के गीत-संगीत। आज के कल्पना से बहुते ऊपर बा एह सदियों पुरान पारम्परिक गीतन के सोचं। जवान के भाव जस के तस सहेज के रखल बहुत ज़रूरी बा।स्वभाव से हमहूँ भोजपुरिया हईं आ हमार नैतिक कर्तव्य बनता कि आपन संस्कृति के सहेज के राखी। हज़ारों पारम्परिक गीतन के रचना के कईलस केहू के मालूम नईखे। ओह रचनाकार के ई रचना आ भाव कहीं आज के नवका युग के चकाचौंध में लुप्त मत हो जाए।
जय भोजपुरी । जय – जय भोजपुरी । ओमप्रकाश अमृतांशु
हम cartoondhun व्यंग्य चित्रों की आँगन में आपका स्वागत करते हैं..
Your email address will not be published. Required fields are marked *
Notify me of follow-up comments by email.
Notify me of new posts by email.
जुनूनी सफर खुद तय करती मोनिषा
अभिनेता विष्णु शंकर 'बेलु' की नई उर्जा
भोजपुरी फिल्मी परदे पर विष्णु शंकर 'बेलु' एक्टर और निर्देशक
राजीव उपाध्याय की रोचकपूर्ण बातें
संघर्ष की राहों में लक्ष्य एक दिन खुद टकराएगा- पूरन सिंह
Facebook
© cartoondhun 2019